《送叔弼寄秦张》
宋代·陈师道

庐陵四公子，吾及识其半。
叔也英达人，平易亦精悍。
於时吾始英，败壁不涂墁。
孤身客东都，转食诸公馆。
时来扣君门，百过不留难。
倾心倒囊笈，燕语彻昏旦。
磬折晚为亲，少得而多患。
相过汝颍上，岁月不胜难。
君才得公余，十日而千万。
舌端悬日月，笔下来江汉。
此行不寻常，谈者方一贯。
逸足宁小试，宝刀当立断。
用意不崎岖，欲得忘挟弹。
卧念平生亲，稍作春冰泮。
因声督张秦，书来不应缓。

作者简介：陈师道（1053～1102）北宋官员、诗人。字履常，一字无己，号后山居士，汉族，彭城（今江苏徐州）人。元祐初苏轼等荐其文行，起为徐州教授，历仕太学博士、颖州教授、秘书省正字。一生安贫乐道，闭门苦吟，有“闭门觅句陈无己”之称。陈师道为苏门六君子之一，江西诗派重要作家。亦能词，其词风格与诗相近，以拗峭惊警见长。但其诗、词存在着内容狭窄、词意艰涩之病。著有《后山先生集》，词有《后山词》。